མའི་མགོན་པོ་བཅོམ་ལྡན་འདས་དཔལ་ཀུན་ཏུ་བཟང་པོ་དཀྱིལ་འཁོར་ཐམས་ཅད་ཀྱི་ཁྱབ་བདག་ངོ་བོ་རང་བཞིན་ཐུགས་རྗེར་བཅས་སྟེ་གཞི་ལ་མངོན་བྱང་ཆུབ་ནས་སྐུ་དང་ཞིང་ཁམས་རྒྱ་མཚོ་ལོངས་སྤྱོད་རྫོགས་པའི་བཀོད་པས་དག་པ་དང་།ཐུབ་པ་དྲུག་ལ་སོགས་པའི་མ་དག་པའི་འགྲོ་བ་མཐའ་མེད་པ་འདུལ་ཅིང་།ཉིད་ལས་མི་གཞན་པའི་འཁོར་གྱི་དཀྱིལ་འཁོར་གང་ལ་གང་འདུལ་དུ་སྣང་བ་རྣམས་དང་ཐབས་གཅིག་ངེས་དོན་རྡོ་རྗེ་ཐེག་པའི་བསྟན་པ་སྤྱི་དང་།བྱེ་བྲག་འཇམ་དཔལ་གྱི་རྒྱུད་མཐའ་ཡས་པ་གསུངས་པ་དང་།ཁྲོ་བོའི་རྒྱལ་པོ་གཤིན་རྗེའི་གཤེད་ཀྱི་དཀྱིལ་འཁོར་ཆེན་པོར་སྤྲུལ་ནས་སྤྲུལ་པའི་འཁོར་རྣམས་ལ་ཟླ་གསང་ནག་པོའི་རྒྱུད་དང་།བཤད་རྒྱུད་ལེའུ་ཁྲི་དྲུག་སྟོང་པ་སོགས་རྩ་བཤད་ཀྱི་རྒྱུད་ཆེན་པོ་དཔག་ཏུ་མེད་པ་གསུངས་ཞིང་།ཁྱད་པར་འོག་མིན་མེ་རི་འབར་བའི་ཞིང་ཁམས་ཆེན་པོར་ཀུན་བཟང་རྡོ་རྗེ་འཆང་འཇམ་པའི་རྡོ་རྗེ་ཁྲོ་བོ་གཤིན་རྗེའི་གཤེད་ཁྲོ་ཆུ་དུག་གདོང་ནག་པོར་བཞེངས་པ་ལ་ཡུམ་བཛྲ་བེ་ཏ་ལི་དུག་གི་ཐེག་ལེ་ཅན་གྱིས་ཞུས་པ་ལ་དངོས་གྲུབ་འབྱུང་བའི་རྒྱུད་ཆེན་པོར་གསུངས་པ་དང་།ལྷོ་ཕྱོགས་ཨེ་ཁྲོམ་འབར་བ་གཤིན་རྗེའི་གཤེད་ཀྱི་ཞིང་ཁམས་རབ་ཏུ་འཇིགས་པར་ཁྲོ་བོ་གཤིན་རྗེའི་གཤེད་ཁྲོ་ཆུ་དུག་གདོང་ནག་པོར་བསྟན་ནས་ཡུམ་དུག་ཏིག་མས་ཞུས་པར་དུག་མཚོ་ཁོལ་མའི་རྒྱུད་གསུངས་པ་དང་།རྒྱ་གར་ལྷོ་ཕྱོགས་བྷ་ར་དྷྭ་ཛ་ཞེས་བྱ་བར་བདག་ཅག་གི་སྟོན་པ་ཤཱཀྱ་ཐུབ་པས་ཆོས་ཀྱི་འཁོར་ལོ་བསྐོར་ནས་བསྟན་པ་དར་བའི་སྐབས་འོད་སྲུང་རྫོགས་བྱེད་ཕྱི་མ་སོགས་མུ་སྟེགས་ཀྱི་སྟོན་པ་དྲུག་སོགས་མཁས་ཤིང་ནུས་པ་ཅན་དུ་མ་དང་མུ་སྟེགས་ཀྱི་རྒྱལ་པོ་མང་པོ་འདུས་ནས་བསྟན་པ་བསྣུབ་པའི་ཚེ་སྟོན་པ་ཉིད་ཀྱི་ཐུགས་གཉིས་སུ་མེད་པའི་འཇམ་དཔལ་དབྱངས་དགོངས་པའི་རྩལ་གྱིས་བསྐུལ་བས་འཇམ་པའི་དབྱངས་ཉིད་རིགས་གསུམ་འདུས་པའི་ཁྲོ་བོ་གཤིན་རྗེའི་གཤེད་ཁྲོ་ཆུ་དུག་གདོང་ནག་པོར་བསྟན་ནས་མུ་སྟེགས་པ་རྣམས་བརླག་པའི་ཚེ།སྟོན་པ་ཉིད་ཀྱི་ཞུ་བ་པོའི་ཚུལ་མཛད་པ་ལ་འཇམ་དཔལ་ཁྲོས་པའི་རྒྱུད་གསུངས་སོ།།དེ་ལྟར་འཇམ་དཔལ་ཁྲོས་པའི་རྒྱུད་ཐམས་ཅད་ཡུམ་བཛྲ་བེ་ཏ་ལི་དུག་ཐིག་མ་དང་།གསང་བའི་བདག་པོས་བསྡུས་ཏེ་རིག་པ་འཛིན་པའི་གནས་དང་མཁའ་འགྲོའི་གནས་སུ་བཞུགས་པ་ལས།རྡོ་རྗེ་རོ་ལངས་དུག་ཏིག་མ་དང་གསང་བའི་བདག་པོ་སོགས་ཀྱིས་སློབ་དཔོན་འཇམ་དཔལ་གཤེས་གཉེན་ལ་བསྟན།སློབ་དཔོན་འདི་ནི་རྒྱ་གར་ནུབ་ཕྱོགས་རིམ་པ་གཉིས་པའི་གྲོང་ཁྱེར་དུ་སྐུ་འཁྲུངས།རིགས་བྱེད་ཡན་ལག་དང་བཅས་པ་ལ་མཁས་པ་ཞིག་བྱུང་སྟེ་སློབ་དཔོན་རོ་ལང་ཐལ་མདོག་ལ་སོགས་པ་ལས་སྔགས་ཕྱི་ནང་གི་དབང་བསྐུར་བ་དང་།གདམས་ངག་ཐུན་མོང་དང་ཐུན་མོང་མ་ཡིན་པ་ཐམས་ཅད་ཀྱང་ཐོབ།སློབ་དཔོན་རོལ་པའི་རྡོ་རྗེ་ལས་དགྲ་གདོང་འཇིགས་གསུམ་སོགས་ཀྱང་གསན།གང་ལྟར་ཐུན་མོང་གི་གྲུབ་པ་རྣམས་ཉམས་འོག་ཏུ་ཆུད་ཅིང་ཟུང་འཇུག་གི་གོ་འཕང་ཐོབ་པར་ཉེ་བ་ན་སྤྱོད་པ་ལ་གཤེགས་པས་མུ་སྟེགས་ཀྱི་ཁ་འཛིན་མཆོག་ཏུ་ཆེ་བའི་རྒྱལ་པོ་ཞིག་གླང་པོ་ཆེ་ལ་ཞོན་ནས་འོང་པ་ཟམ་པ་གཅིག་གིས་སྟེང་དུ་འཕྲད་པ་ལམ་བཟུར་རེས་མ་བྱུང་བ་སློབ་དཔོན་གྱི་སྡིག་མཛུབ་བསྟན་པས་རྒྱལ་པོ་དང་གླང་ཆེན་ཕྱེད་ཚལ་དུ་བཀས་པའི་གྲུབ་རྟག་བསྟན།ཇི་ཞིག་ན་འཕགས་པ་འཇམ་དཔལ་དབྱངས་དང་མི་གཉིས་པའི་ཟུང་འཇུག་གི་གོ་འཕང་མཐོན་པོར་གཤེགས་པ་ཡིན་ཅིང་འཇམ་དཔལ་ཡ་མནྟ་ཀ་མངོན་སུམ་དུ་སྣང་བས་དབང་བསྐུར་ཞིང་རྒྱུད་དང་མན་ངག་ཐམས་ཅད་བསྟན།སྤྲུལ་པའི་ལས་གཤིན་མང་པོའི་སྲོག་སྙིང་ཕུལ།སྤྱིར་གསང་སྔགས་མ་ལུས་པ་དང་།ཁྱད་པར་དུ་འཇམ་དཔལ་ཞི་ཁྲོའི་རྒྱུད་ལྔ་བརྒྱ་དང་བདུན་ཅུ།སྒྲུབས་ཐབས་མི་འདྲ་བ་བདུན་བརྒྱ།ཕྲིན་ལས་ཀྱི་སྦྱོར་བ་འབུམ་ཕྲག་བདུན་མཁྱེན།གཤེད་སྐོར་དཔག་ཏུ་མེད་པ་སྐལ་ལྡན་རྣམས་ལ་བསྟན་ནས་དར་ཞིང་རྒྱས་པ་མཛད།ཕྲིན་ལས་ཀྱི་རིམ་པ་སྟོང་ཕྲག་བདུན་དང་བརྒྱད་བརྒྱ་བསྒྱུར།ཕུང་ཤིག་གི་འཁོར་ལོ་སྟོང་རྩ་བརྒྱད་བསྟན་པར་གྲགས།སློབ་དཔོན་དེ་ལ་སློབ་མ་མཆོག་བཞི་སྟེ།ཤྲཱི་སེང་ཧ།པདྨ་སམྦྷ་བ།ནོར་བུ་གླིང་པ།རོ་ལངས་བདེ་བའམ་གཙུག་ལག་དཔལ་དགེའོ།།དེ་ཐམས་ཅད་ཀྱི་མན་ངག་འཛིན་པ་བལ་པོ་བ་སུ་དྷ་ར་ཡིན།གངས་ཅན་བོད་ཀྱི་ལྗོངས་སུ་མ་ཧཱ་གུ་རུ་པདྨ་སམྦྷ་བ་དེ་ཉིད་ཀྱིས་བསམ་ཡས་འཆིམ་ཕུ་བྲག་དམར་ཀེའུ་ཚང་དུ་སྒྲུབ་པ་བཀའ་བརྒྱད་ཀྱི་དཀྱིལ་འཁོར་ཞལ་ཕྱེ་སྟེ།ལས་ཅན་རྒྱལ་པོ་རྗེས་འབངས་རྣམས་སྨིན་པར་བྱས་སྟེ་བཀའ་རེ་རེ་ལ་གྲུབ་ཆེན་རེ་ཐོན་པ་གྲགས་པ་ལྟར་གནུབ་སངས་རྒྱས་ཡེ་ཤེས་མེ་ཏོག་གཤིན་རྗེར་བབས་ཏེ་འཇམ་དཔལ་ཁྲོ་བོའི་དབང་བསྐུར་རྒྱུད་བཤད་སྨིན་གྲོལ་ལ་བཀོད།སློབ་དཔོན་དེ་ཉིད་རྒྱ་གར་ལ་ལན་བདུན་བྱོན།མཁས་པ་བཅུ་གཅིག་ལ་གཏུགདེ་དག་ལས་ཁྱད་པར་དུ་གྱུར་པ་བལ་པོ་བ་སུ་དྷ་ར་ལས་གཤེད་སྐོར་དྲག་སྔགས་རྒྱ་མཚོ་ལྟ་བུ་ཞུས།དུར་ཁྲོད་དང་།མཚོ་གླིང་།མི་མ་ཡིན་དྲག་པོ་རྒྱུ་བའི་གནས་སུ་སྒྲུབ་པ་མཛད་པས་འཇམ་དཔལ་ཡ་མནྟ་ཀ་ལ་སོགས་པ་ཡི་དམ་གྱི་ལྷ་དཔག་ཏུ་མེད་པའི་ཞལ་གཟིགས།མངོན་ཤེས་རྫུ་འཕྲུལ་ཐོག་པ་མེད་པར་གྲུབ།ནུས་པ་ཤིན་ཏུ་ཆེ་བའི་ལྷ་སྲིན་ཀུན་གྱི་སྟངས་ཕུལ།བསྒྲགས་སུ་ཁེངས་ལོག་བྱུང་བ་གཤིན་རྗེའི་གཤེད་ཀྱི་དྲག་སྔགས་རྣོན་པོས་གྲོང་ཁྱེར་མང་པོ་བརླག་པར་མཛད།སྙེ་མོ་བྱེ་མཁར་དུ་བཞུགས་སྐབས་དམག་གི་ཆོམ་པོས་བསྐོར་ཞིང་སྐུ་སྲོག་ལ་བདོ་བར་ཉེ་བ་ན་ཕུར་བུ་བཏོན་ཏེ་དམག་ཡོད་ས་དྲིལ་ཞིང་བསྡིགས་པས་མེ་དཔུང་ཆེན་པོ་འབར་ཏེ་དམག་རྣམས་ཐམས་ཅད་བསྲེགས་ཤིང་བརླག་པར་བྱས།བསྒྲགས་ཡོངས་རྫོང་དུ་དེ་ཁོ་ན་ཉིད་ཀྱི་ཏིང་ངེ་འཛིན་ལ་གཞོལ་ཞིང་རྫུ་འཕྲུལ་གྱི་བྲག་ལ་ཕུར་པ་གཏབ་པ་ཕྱི་རབས་རྣམས་ཀྱི་དད་པའི་མཆོད་སྡོང་དུ་བཞག་པར་མཛད།དྲག་སྔགས་རྣམས་འཆོལ་གྱི་དོག་ནས་གཏེར་དུ་སྦས་སོ།།གནུབ་ཆེན་དེ་ཉིད་ཀྱི་ཡང་སྲིད་སྤྲུལ་པའི་གཏེར་ཆེན་རྒྱ་ཞང་ཁྲོམ་རྡོ་རྗེ་འོད་འབར་རྩལ་གྱིས་དུས་བབས་ཀྱི་རྟག་དང་བསྟུན་ནས་བལ་ཡུལ་བུམ་ཐང་ཀེ་རུ་དང་།བྱང་པྲ་དུན་རྩེ་སོགས་ནས་གཤེད་སྐོར་རྒྱ་མཚོ་ལྟ་བུ་གཏེར་དུ་བཞེས་ནས་།མ་བུ་བསྡབ་པའི་སྨིན་གྲོལ་ལས་ཚོགས་དང་བཅས་པ་སྲས་དོན་ཡོད་རྡོ་རྗེ་ལ་གནང་།དེ་ནས་རིམ་གྱིས་སྲས་རྒྱུད་སློབ་རྒྱུད་ནས་རིམ་པར་བརྒྱུད་དེ།མ་ཧཱ་པཎྜི་ཏ་འཇམ་དཔལ་ནོར་བུ་པདྨ་དབང་མཆོག་རྒྱལ་པོའམ།ཁྲག་འཐུང་ཁྲོ་ཆུ་དགྱེས་པའི་རྡོ་རྗེ་ཞེ་སྡང་རྔམས་ཆེན་ནག་པོ་གནམ་ལྕགས་མེ་འབར་རྩལ་གྱི་བར་དུ་བྱོན་པ་སྙན་བརྒྱུད་དང་།རང་སྣང་རྣམ་པར་དག་པའི་ཕོ་བྲང་ན་སྔོན་གྱི་ལས་སྨོན་དང་ལྡན་པ་འཇམ་དཔལ་ནོར་བུ་གང་ཉིད་ཀྱི་དག་པའི་སྣང་ངོར།གཤིན་རྗེའི་རིག་འཛིན་བ་སུ་དྷ་རས་ཡེ་ཤེས་ཀྱི་སྐུའི་རྗེས་སུ་བཟུང་ནས་འཇམ་དཔལ་ཞི་ཁྲོའི་རྒྱུད་དང་སྨིན་གྲོལ་རྒྱབ་བརྟེན་མན་ངག་དང་བཅས་པ་བུམ་པ་གང་བྱོས་ཀྱི་ཚུལ་དུ་གནང་བ་ཉེ་རྒྱུད་དང་།ཡང་གསང་ལྟར་ན་འཇམ་མགོན་རིན་པོ་ཆེ་གང་ཉིད་གཏུམ་དྲག་ཁྲོ་འབར་ཁྲོ་ཆུ་བདུད་འདུལ་གླིང་དུ་འཇམ་དཔལ་ཁྲོ་བོའི་སྒྲུབ་པ་ཆུ་བོའི་རྒྱུན་གྱི་ཏིང་ངེ་འཛིན་ལ་བཞུགས་སྐབས།རིགས་གསུམ་ཁྲོས་པ་ཁྲོ་ཆུ་དུག་གདོང་ནག་པོའི་སྐེད་པ་ཆུ་སྲིན་གྱི་རྔམ་ཞལ་ལས་རྔུབ་སྟེ་ཐུགས་ཀའི་ཡེ་ཤེས་སེམས་དཔའ་འཇམ་དཔལ་རིགས་ལྔའི་དགོངས་ཀློང་དབྱེར་མི་ཕྱེད་པའི་ཏིང་ངེ་འཛིན་གྱི་ངང་བདུན་ཕྲག་གཅིག་ལ་བཞུགས་ཉམས་འཆར་བ་དཔལ་དུས་དགྲའི་དབང་པོ་དང་དབྱེར་མེད་པ་ཡུལ་གསུམ་གྱད་དུ་གྱུར།ལྷ་འདི་ཉིད་བྱིན་རླབས་ཀྱི་ཚན་ཁ་ཤིན་ཏུ་ཆེ་བ།འཇམ་དཔལ་ཁྲོས་པའི་རྒྱུད་ལས་ཕྱི་ནང་གསང་གསུམ་གྱི་སྒོ་ནས་ཆེ་བ་བསྟན་ཏེ།ཕྱི་ལྟར་ན་འཆི་བདག་ཚེ་བདག་སྲོག་བདག་གསུམ་ཡིན་པས་རྣོ་མྱུར་གྱི་ཆེ་བ༔ནང་ལྟར་ན་འཇམ་དབྱངས་རྟ་མགྲིན་ཕྱག་རྡོར་གསུམ་ཡིན་པས་རྫུ་འཕྲུལ་དྲག་རྩལ་གྱི་ཆེ་བ༔གསང་བ་ལྟར་ན་ཆོས་སྐུ་ལོངས་སྐུ་སྤྲུལ་སྐུ་གསུམ་ཡིན་པས་བྱིན་རླབས་དང་རྟག་མཚན་གྱི་ཆེ་བ༔ལས་ཀྱི་གཤིན་རྗེའི་ཚུལ་བསྟན་པ་སྒྲུབ་ཐག་ཉེ་ཞིང་མངོན་མཚན་ཆེ་བ་ལྷ་དྲན་ཆོགསྔགས་བཀླག་གྲུབ།གཞུང་བཏོན་སྐྱོབས་ཞེས་བྱིན་རླབས་ཆེ་བའི་ཚད་དུ་གྲགས།རྗེ་འདིས་ཟབ་ཆོས་འདི་ཉིད་ཕྱོགས་མེད་ཁྱབ་བརྡལ་གྱི་གོ་ཆ་ཆེར་བགོས་ཏེ་ཆོས་དང་སྲིད་ཀྱི་མངའ་ཐང་རྒྱས་ཤིང་སྟོབས་དང་འབྱོར་པས་ཕྱུགས་ཅིང་རེས་སུ་མེད་པའི་དམ་པའི་སྐྱེས་བུ་ཁག་ལ་དབང་རྒྱུད་ཁྲིད་རིམ་རྣམས་ཕུལ་ཅིང་ཆོས་བདག་ཏུ་མངའ་གསོལ་ནའང་།ཟབ་ཆོས་འདི་ཉིད་གངས་སེང་གི་འོ་མའི་དཔེ་བཞིན་ལས་དབང་དང་སྐུ་བསོད་ཀྱི་མ་ཆུམས་པར་བཤད།དེ་ནས་བདག་ཅག་གི་འདྲེན་པ་གཅིག་པུ་ཁམས་གསུམ་ཆོས་ཀྱི་རྒྱལ་པོ་༧དཔལ་རྒྱལ་བ་མདོ་ཁམས་པ་ཆེན་པོ་བསྐལ་བཟང་དོན་བརྒྱུད་ཉི་མ་མཆོག་ནས་འཇམ་དཔལ་ཡ་མནྟ་ཀའི་རྒྱུད་དང་སྒྲུབ་ཐབས་སྨིན་གྲོལ་ལས་ཚོགས་དང་བཅས་པ་ལྷག་ལུས་མེད་པར་གསན།རྗེ་ཉིད་ནས་ཆོས་བདག་ཏུ་མངའ་གསོལ་བས་སྔོན་སྨོན་དུས་སུ་སྨིན་པའི་རྟག་སུ་ཕྲིན་ལས་ཀྱི་མཛད་པ་ཙནྡན་གྱི་མེ་ལ་ཏིལ་མར་བསྣན་པ་བཞིན་བྱུང་བར་གྲགས།དེ་ལྟར་སྲས་རྒྱུད་སློབ་རྒྱུད་ཉེ་རྒྱུད་སོགས་བརྒྱུད་པ་དེ་ལྡན་གྱི་གདམས་སྐོར་འདི་ཉིད་སྟེང་ནས་རིག་འཛིན་བརྒྱུད་པའི་གྲལ་མ་ཞིགས་ལ་དཀྱིལ་འཁོར་བསྒྲུབ་པའི་བཀྲག་མ་ཡལ།བར་ནས་སྨན་རཀ་བདུད་རྩིའི་མཚོ་མ་སྐེམ།དམ་ཉམས་འདྲེས་ཁྱེར་གྱི་ལྷད་མ་ཞུགས།སྙན་རྒྱུད་ཚད་མ་བཞི་ལྡན་གྱི་སྒོ་ནས་སྒྲུབ་པ་ཆེན་མོ་ཁྱབ་བདག་བླ་མ་ཡབ་སྲས་ཀྱི་བཀའ་བབས་ཐུན་མོང་མ་ཡིན་པ།